नेपाल विश्वकप छनोटको अर्को चरणमा
नेपाली फुटबलले मंगलबार लामो श्वास फेर्दै राहत महसुस गर्न सक्नेछ । किनभने नेपाल एसियाली विश्वकप छनोटको दोस्रो चरणमा पुगेको छ । छनोटको प्रारम्भिक चरणको दोस्रो लेगमा नेपालले लाओसविरुद्ध निर्णायक २–१ को अग्रता लिन सक्यो, १–० को जितसँगै । 
काठमाडौँ — नेपाली फुटबलले मंगलबार लामो श्वास फेर्दै राहत महसुस गर्न सक्नेछ । किनभने नेपाल एसियाली विश्वकप छनोटको दोस्रो चरणमा पुगेको छ । छनोटको प्रारम्भिक चरणको दोस्रो लेगमा नेपालले लाओसविरुद्ध निर्णायक २–१ को अग्रता लिन सक्यो, १–० को जितसँगै । 
लाओसको भियन्टाइनमा घरेलु टोलीविरुद्ध जित हात पारेपछि नेपाली टोली । तस्बिर : एनएसजेएफलाओसको भियन्टाइनमा भएको त्यस खेलमा मनीष डाँगीले ५३ औं मिनेटमा निर्णायक गोल गरे । नेपाल छनोटको प्रारम्भिक चरणमै रोकिएको भए, त्यो दुर्घटना सावित हुन सक्थ्यो । अनि नेपाल एसियाली फुटबलको चुत्था १० टिममा पर्ने थियो । तर नेपाल दोस्रो चरण पुग्ने १० भाग्यमानी देशमा परेको छ । अब नेपालले छनोटको दोस्रो चरण खेल्नेछ र यो समूह ‘एच’ रहेको छ । त्यसमा नेपालले यूएई, बहराइन र यमनको सामना गर्नेछ । यी तीन खाडी देशविरुद्ध नेपालले अब ‘होम एन्ड अवे’ को आधारमा खेल्नेछ र यसै कारण अबका महिनाहरूमा नेपाली राष्ट्रिय फुटबल टिम व्यस्त रहनेछ । अझ नेपालले एसिया कप छनोटको सपना पनि बुन्न सक्नेछ ।किनभने यो यही प्रतियोगिताको छनोट पनि रहेको छ । यस्तै यो सफलताले मुख्य प्रशिक्षक भिन्सेन्जो अल्बर्टो एनिसको नेपाल बसाइ पनि लम्ब्याउने निश्चित छ । नेपालसँगै छनोटको दोस्रो चरण पुग्नेमा सिंगापुर, अफगानिस्तान, पाकिस्तान, यमन, चिनियाँ ताइपेई, म्यानमार, बंगलादेश, हङकङ र इन्डोनेसिया रहेका छन् । प्रारम्भिक चरणमै रोकिनेमा लाओससँगै ग्वाम, मंगोलिया, कम्बोडिया, श्रीलंका, टिमोर लिस्टे, मकाउ, माल्दिभ्स, भुटान, र ब्रुनाई रहेका छन् । मनीषको उत्कृष्ट गोलनेपाली फुटबललाई उद्धार गर्ने काम गरे, मनीषले । लाओसविरुद्ध उनको यो गोल आफैंमा उत्कृष्ट पनि रह्यो । अञ्जन विष्टले पेनाल्टी बक्सभित्र नजिकको दूरीबाट दिएको बलमा उनले बायाँ खुट्टाको मद्दतले उत्कृष्ट ‘फ्लिक’ गरे । यो अन्तर्राष्ट्रिय फुटबलमा देखिने सानदार गोल बराबरकै रह्यो । नेपालका लागि उनको यो तेस्रो व्यक्तिगत गोल हो । यसअघि उनले इराक र माल्दिभ्सविरुद्ध गोल गरिसके । अहिलेको गोलले उनी नेपाली राष्ट्रिय टिमका लागि कति महत्त्वपूर्ण सदस्य हुन् भनेर प्रमाणित गरे ।मुख्य प्रशिक्षक एनिसले पहिलो लेगमा उतारेको सुरुआती ११ बाट तीन परिवर्तन गर्दै दोस्रो लेग खेलाएको थियो । एरिक विष्ट, दिनेश हेमजन र उत्सव राईले सुरुदेखि खेल्ने मौका पाए । नेपालसामु जितका लागि आक्रामक खेल्नेबाहेक अर्को विकल्प पनि थिएन । तिनै खेलाडीमध्ये उत्सवले नेपालका लागि पहिलो आक्रमण बुने र २२ औं मिनेटमा उनले गरेको हेड पोस्टको केही दूरीबाट बाहिरियो । पहिलो हाफको अन्त्यतिर भने लाओसले नेपालमाथि लगातार दबाब सिर्जना गरेको थियो ।दोस्रो हाफ सुरु भएयता नेपालको प्रदर्शन केही फेरिएको थियो र यसैक्रममा मनीषको निर्णायक गोल निस्केको थियो । त्यस गोलपछि उनको आत्मविश्वास बढेको देखियो र यसक्रममा उनले ५३ औं मिनेटमा एक शक्तिशाली प्रहार पनि गरे, तर त्यसमा लाओसका गोलरक्षक जयसभातीले सजिलै बचाउ गरे । खेलले ७२ मिनेट छुँदा हिसुब थपलिया अथवा जिलेप्सी कार्कीसामु डेब्यु गोल गर्ने अवसर थियो, तर दुवै त्यस स्थितिमा अलमल देखिए र अवसर गुमेको थियो ।गोलरक्षक किरण पनि नायकनेपालको यो जितको एक नायक रहे, गोलरक्षक किरण लिम्बू । उनले कप्तानी खेल प्रदर्शन गरे । विशेषतः उनले दुई अवसरमा निर्णायक सावित बचाउ गरे । त्यसमध्ये दोस्रो हाफको इन्ज्युरी समयको पहिलो मिनेटमा केडाभोन सोउभानीको हेड प्रहारलाई गोल हुन दिएनन् । बलले पोस्टको दिशा लिए पनि किरणले एक हातले मीठो पञ्च गरे । त्यसमा गोल भएको भए, खेल अतिरिक्त समय मात्र नभएर टाइब्रेकरसम्म जान सक्ने थियो । तर त्यस्तो भएन ।किरणको पहिलो बचाउ भने पहिलो हाफको १७ औं मिनेटमा भएको थियो । माइकल भाङ्गको प्रहारमा किरणले उत्तिकै आकर्षक देखिने बचाउ गरेका थिए । नेपालका लागि यसअघि केही निर्णायक खेलका खास खास मोडमा चुकेका किरण आफ्नो देशका लागि ९३ क्याप जित्ने क्रममा भने मन जित्ने प्रदर्शन गरे । यो नेपालका लागि उनको २९ औं क्लिन सिट पनि रह्यो । उनको त्यही प्रदर्शनले नेपाल लाओसविरुद्ध अहिलेसम्म अपराजित पनि रह्यो । ‘यो टिममा गर्व छ’जितपछि स्वाभाविक रूपमा प्रशिक्षक एनिस खुसी नै देखिए । लाओसको भियन्टाइनमा खेलपछि उनले भने, ‘हाम्रा खेलाडीले जित्नैपर्ने खेलमा निकै राम्रो खेले । मलाई यो टिममा गर्व छ । अब नेपालले थप माथिल्लो स्तरका खेल खेल्न पाउनेछ । खेलाडीले पनि आफूलाई अझ प्रमाणित गर्ने अवसर पाउनेछन् । मेरो लागि पनि यो ठूलो उपलब्धि हो, व्यक्तिगत रूपमा । यो टिम आफैंमा युवा छ, खेलाडी कम अनुभवी छन् । तर यसको भविष्य राम्रो छ, यसले अझ राम्रो गर्न सक्छ ।’मनीष पनि उत्तिकै खुसी देखिए । उनले भने, ‘सबैभन्दा पहिले सबैलाई बधाई छ, हाम्रो टिम जितका लागि हकदार छ । आफूलाई विश्वास गर्ने भने यस्तो नतिजा सम्भव हुन्छ । म यो जित हाम्रा प्रशिक्षकलाई समर्पित गर्न चाहन्छु । उनले जितकै लागि यो टिम तयार पारेका हुन् । दसैंको बेला यो जित उपहार दिन पाएकामा हामी सबै खुसी छौं ।’ लाओस टिमका सहायक प्रशिक्षक फुत्पासोङ सेङडालाभोङले नेपाली टिमलाई बधाई दिए र भने, ‘आउने दिनका लागि नेपाली खेलाडीलाई मेरो शुभकामना छ ।’ 